NEUVOSTON ASETUS (EY) N:o 2166/1999,

annettu 8 päivänä lokakuuta 1999,

asetuksen (EY) N:o 2494/95 täytäntöönpanoa koskevista yksityiskohtaisista säännöistä terveyden, koulutuksen ja sosiaalisen suojelun alaan kuuluvien tuotteiden yhdenmukaistetussa kuluttajahintaindeksissä suoritettavan käsittelyn vähimmäisvaatimusten osalta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon yhdenmukaistetuista kuluttajahintaindekseistä 23 päivänä lokakuuta 1995 annetun neuvoston asetuksen (EY) N:o 2494/95(1) ja erityisesti sen 4 artiklan ja 5 artiklan 3 kohdan,

ottaa huomioon komission ehdotuksen,

on kuullut Euroopan keskuspankkia(2),

sekä katsoo seuraavaa:

1) Asetuksen (EY) N:o 2494/95 5 artiklan 1 kohdan b alakohdan mukaan jokaisen jäsenvaltion on laadittava yhdenmukaistettu kuluttajahintaindeksi (YKHI) tammikuun 1997 indeksistä alkaen.

2) Komission asetuksessa (EY) N:o 1749/96(3) määritellään YKHI:n kannattavuudeksi sellaiset tavarat ja palvelut, jotka sisältyvät kotitalouksien lopullisiin rahamääräisiin kulutusmenoihin; terveyden, koulutuksen ja sosiaalisen suojelun alaan kuuluvat tavarat ja palvelut ovat osa YKHI:n kannattavuutta; institutionaalisissa kotitalouksissa asuvien yksityishenkilöiden menot sisältyvät kotitalouksien lopullisiin rahamääräisiin kulutusmenoihin, ja ne olisivat ryhmiteltävä komission asetuksessa (EY) N:o 2214/96(4) säädetyn COICOP-YKHI-luokituksen mukaisesti.

3) Komission asetuksen (EY) N:o 1749/96 ja erityisesti sen 3 artiklan ja liitteen Ia mukaisesti on pantava täytäntöön laajennettu kattavuus terveyden, koulutuksen ja sosiaalisen suojelun aloilla joulukuussa 1999, ja laajennettu kattavuus tulee voimaan tammikuun 2000 indeksistä alkaen, ja sisällyttämisessä käytettävät yksityiskohtaiset menetelmät on määritettävä asetuksen (EY) N:o 2494/95 14 artiklassa säädettyä menettelyä noudattaen; sairaalapalvelujen, kotona tarjottavien, sosiaaliseen suojeluun kuuluvien palvelujen sekä vanhainkotien ja toimintarajoitteisille tarkoitettujen asuntojen sisällyttämistä koskeva aikataulu on määritettävä edellä mainittua menettelyä noudattaen.

4) Terveyden, koulutuksen ja sosiaalisen suojelun alaan kuuluvia tavaroita ja palveluja voidaan YKHI:ssä käsitellä monin eri menetelmin; näitä tavaroita ja palveluja varten tarvitaan yhdenmukaistetut menetelmät, jotta voidaan varmistaa, että tuloksena olevat YKHI:t täyttävät asetuksen (EY) N:o 2494/95 4 artiklassa säädetyt vertailukelpoisuusvaatimukset.

5) Terveyden, koulutuksen ja sosiaalisen suojelun alaan kuuluvien tavaroiden ja palvelujen käsittely on Euroopan kansantalouden tilinpidon (EKT) 1995 määritelmien mukaista(5); nämä määritelmät on vahvistettu neuvoston asetuksessa (EY) N:o 2223/96.

6) Tilasto-ohjelmakomitea (TOK) ei ole antanut lausuntoaan puheenjohtajan asettamassa määräajassa; asetuksen (EY) N:o 2494/95 14 artiklan 2 kohdassa säädetyn menettelyn mukaisesti komissio tekee tässä tapauksessa viipymättä neuvostolle ehdotuksen tarvittavista toimenpiteistä,

ON ANTANUT TÄMÄN ASETUKSEN:

1 artikla

Tavoite

Tämän asetuksen tavoitteena on asettaa vähimmäisvaatimukset, jotka koskevat terveyden, koulutuksen ja sosiaalisen suojelun alaan kuuluvien tavaroiden ja palvelujen käsittelyä yhdenmukaistetuissa kuluttajahintaindekseissä, jäljempänä "YKHI:t", jotta voidaan varmistaa että nämä indeksit ovat luotettavia ja asianmukaisia ja täyttävät asetuksen (EY) N:o 2494/95 4 artiklassa säädetyt vertailukelpoisuusvaatimukset.

2 artikla

Määritelmä

1. "Hyvityksillä" tarkoitetaan kaikkia julkisyhteisöjen, sosiaaliturvahallinnon tai kotitalouksia palvelevien voittoa tavoittelemattomien yhteisöjen kotitalouksille suorittamia maksuja, jotka suoritetaan suoraan sellaisten yksilöityjen tavaroiden ja palvelujen ostojen seurauksena, jotka kotitalous on alkuaan maksanut.

2. Vakuutusyhtiöiden kotitalouksille maksamia korvauksia ei katsota hyvityksiksi.

3. Muut julkisyhteisöjen, sosiaaliturvahallinnon tai kotitalouksia palvelevien voittoa tavoittelemattomien yhteisöjen kotitalouksille suorittamat maksut tai korvaukset, joilla kotitalouksia avustetaan kustannusten kattamisessa, kuten vuokralaisten asumistuki tai sairauden, toimintarajoitteisuuden tai ikääntyneistä sukulaisista huolehtimisen perusteella maksettava tuki tai opiskelijoille tarkoitetut apurahat, katsotaan rahamääräisiksi sosiaalietuuksiksi. Niitä käsitellään kotitalouksien saamina tulonsiirtoina eikä niitä katsota hyväksytyiksi.

3 artikla

Kattavuus

1. Terveyden, koulutuksen ja sosiaalisen suojelun alaan kuuluvat tavarat ja palvelut, joista kotitalouksille aiheutuu lopullisia rahamääräisiä kulutusmenoja, sisällytetään YKHI:n kattavuuteen ja ryhmitellään komission asetuksessa (EY) N:o 2214/96 säädetyn COICOP-YKHI-luokituksen mukaisesti.

2. Kaikki terveyden, koulutuksen ja sosiaalisen suojelun alaan kuuluvia tavaroita ja palveluja tuottavat yksiköt, kuten valtion laitokset, yksityiset laitokset, kotitalouksia palvelevat voittoa tavoittelemattomat yhteisöt ja yksityiset ammatinharjoittajat sisältyvät asemastaan riippumatta YKHI:n kattavuuteen. Kattavuuteen eivät sisälly yksityishenkilöt tai yksityishenkilöiden muodostamat ryhmät, jotka katsotaan vain omaan loppukäyttöön tarkoitettujen tavaroiden ja muiden kuin rahoituspalvelujen tuottajiksi.

3. COICOP/YKHI-luokituksen mukaisesti luokka Koulutus (luokka 10) sisältää vain koulutuspalvelut. Jos koulutuspalvelut veloitetaan yhdessä koulutusaineiston ja koulutusta tukevien palvelujen kanssa kaikki osatekijät kattavaan kokonaishintaan, hinnan osatekijä on eriteltävä ja luokiteltava asianmukaisiin COICOP/YKHI-luokkiin. Jos tämänkaltaista kokonaishintaa ei voida jakaa osatekijöidensä hintoihin, kokonaishinta luokitellaan COICOP/YKHI-luokkaan 10.

4. Esiasteen koulutuspalvelujen ja sosiaaliseen suojeluun kuuluvien lastenhoitopalvelujen, kuten lastenhoitajien, seimien ja päiväkotien palvelujen, väliset rajatapaukset luokitellaan COICOP/YKHI-luokituksen luokkaan 10, jos lapselta edellytetään vähintään kolmen vuoden aloittamisikää ja jos toiminta on luonteeltaan koulun kaltaisessa ympäristössä annettavaa järjestelmällistä ohjausta, jonka tarkoituksena on helpottaa siirtymistä kotiympäristöstä kouluympäristöön. Jos päätavoite ei kuitenkaan ole kasvatuksellinen, vaan tarkoituksena on tarjota apua tai tukea lastenhoidossa, palvelu olisi luokiteltava COICOP/YKHI-luokituksen luokkaan 12.4.0.

5. Jos sairaalat tarjoavat COICOP/YKHI-luokituksen luokassa 06.3 määriteltyjen peruspalvelujen lisäksi sairaalapotilaille muita tavaroita tai palveluja, joista veloitetaan erikseen, näitä tavaroita ja palveluja ei luokitella luokkaan 06.3.0 vaan asianmukaisiin COICOP/YKHI-luokituksen luokkiin.

4 artikla

Hinnat

1. YKHI:n asianmukaisten alaindeksien laskennassa käytettävää kaavaa, joka on yhdenmukainen muiden alaindeksien laskennassa käytettävän Laspeyres-tyyppisen laskukaavan kanssa. Alaindeksien olisi heijastettava hinnanmuutoksia, jotka perustuvat kustannusten muutoksiin tilanteissa, jossa kotitalouksien kulutusrakenne ja kuluttajien perusjoukko perus- tai viiteajankohtana säilytetään muuttumattomana.

2. a) Terveyden, koulutuksen ja sosiaalisen suojelun alaan kuuluvien tavaroiden ja palvelujen ostohintoina käytetään YKHI:ssä kuluttajien maksamia hintoja, joista on vähennetty hyvitykset.

b) Ostohintojen muutokset, jotka heijastavat ostohintojen määrittämisessä käytettyjen sääntöjen muutoksia, otetaan YKHI:ssä huomioon hinnanmuutoksina.

c) Jos ostohinnat ovat indeksisidonnaisia, indeksimuutosten aiheuttamat muutokset otetaan YKHI:ssä huomioon hinnanmuutoksina.

d) Ostohintojen muutokset, jotka johtuvat muutoksista ostajien tuloissa, otetaan YKHI:ssä huomioon hinnanmuutoksina.

3. Jos laatu muuttuu, hintojen käsittelyssä olisi noudatettava ominaisuuksien muutosten yhteydessä sovellettavia sääntöjä ja erityisesti komission asetuksen (EY) N:o 1749/96 5 artiklassa tarkoitettua laadunmukautusta koskevia sääntöjä.

4. Jos koulutuksen, terveyden tai sosiaalisen suojelun alaan kuuluva tavara tai palvelu on tarjottu kuluttajille maksutta tai jos siitä myöhemmin veloitetaan todellinen hinta, nollahinnan ja todellisen hinnan tai päinvastaisessa tapauksessa todellisen hinnan ja nollahinnan ero on otettava huomioon YKHI:ssä.

5. Jos koulutuksen, terveyden ja sosiaalisen suojelun alaan kuuluvia tavaroita ja palveluja on tarjottu kuluttajille maksutta yhdessä muiden tavaroiden ja palvelujen kanssa ja jos niistä myöhemmin veloitetaan erillinen maksu, muutos on otettava huomioon YKHI:ssä.

6. Tarvittaessa sovelletaan tariffeja koskevan komission asetuksen (EY) N:o 2646/98(6) 5 artiklassa säädettyä menettelyä soveltuvin osin.

5 artikla

Perustiedot

Perustiedoiksi katsotaan kaikki ne terveyden, koulutuksen ja sosiaalisen suojelun alaan kuuluvien tavaroiden ja palvelujen hinnat ja niiden osatekijät sekä painot, jotka kuvaavat näiden tavaroiden ja palvelujen kulutustasoa, kulutusajankohtaa ja kulutusrakennetta hinnanmääräytymiseen vaikuttavien yhteiskunnallis-taloudellisten ominaisuuksien mukaisesti.

6 artikla

Tietolähteet

1. Jäsenvaltioiden on laskettava YKHI:n asianmukaiset alaindeksit 5 artiklassa määriteltyjen perustietojen perusteella.

2. Tilastoyksiköiden, kuten valtion laitosten, sosiaaliturvahallinnon yksiköiden ja kotitalouksia palvelevien voittoa tavoittelemattomien yhteisöjen, jotka jäsenvaltiot ovat nimenneet tekemään yhteistyötä perustietojen keräämiseksi tai toimittamiseksi, on annettava luotettavia ja täydellisiä tietoja pyydettynä ajankohtana sekä annettava virallisten tilastojen laatimisesta vastaaville organisaatioille ja laitoksille pyydettäessä näiden tarvitsemia tietoja, jotka ovat riittävän yksityiskohtaisia vertailukelpoisuusvaatimusten noudattamisen ja YKHI:n alaindeksien laadun arvioimiseksi.

7 artikla

Vertailukelpoisuus

Vertailukelpoisia ovat YKHI:t, jotka on laadittu noudattaen tämän asetuksen 4 ja 5 artiklassa säädettyä menettelyjä tai muita menettelyjä, joiden tuloksena saatava, tietyn vuoden ja sitä edeltävän vuoden keskiarvojen vertaamiseen perustuva indeksi ei järjestelmällisesti eroa enempää kuin yhden prosenttiyksikön kymmenesosan verran ensin mainittuja menettelyjä noudattaen laaditusta indeksistä.

8 artikla

Laadunvalvonta

1. Jäsenvaltioiden on toimitettava komissiolle (Eurostatille) tiedot terveyden, koulutuksen ja sosiaalisen suojelun alaan kuuluvien tavaroiden ja palvelujen käsittelyä varten kehittämistään menettelyistä ennen näiden menettelyjen käyttämistä, jos nämä menettelyt poikkeavat tämän asetuksen 4 ja 5 artiklassa säädetyistä menettelyistä.

2. Jäsenvaltiot toimittavat komissiolle (Eurostatille) pyynnöstä riittävät tiedot tämän asetuksen 4 ja 5 artiklassa säädettyjen menettelyjen toimivuuden arvioimiseksi. Tämän arvioinnin tulokset esitetään kertomuksissa, jotka komissio antaa neuvostolle neuvoston asetuksen (EY) N:o 1687/98 2 artiklan ja neuvoston asetuksen (EY) N:o 1688/98 2 artiklan mukaisesti.

9 artikla

Täytäntöönpano

Jäsenvaltiot panevat tämän asetuksen säännökset täytäntöön joulukuussa 1999, ja säännökset tulevat voimaan vuoden 2000 tammikuun indeksistä alkaen lukuun ottamatta seuraavia luokkia, joiden osalta säännökset pannaan täytäntöön joulukuussa 2000 ja joiden osalta ne tulevat voimaan vuoden 2001 tammikuun indeksistä alkaen:

a) sairaalapalvelut (COICOP/YKHI-luokka 06.3);

b) kotona tarjottavat sosiaaliseen suojeluun kuuluvat palvelut, kuten siivous, ateriat ja toimintarajoitteisten kuljetus (osa COICOP/YKHI-luokasta 12.4.0);

c) vanhainkodit ja toimintarajoitteisille tarkoitetut asunnot (osa COICOP/YKHI-luokasta 12.4.0).

10 artikla

Voimaantulo

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Luxemburgissa 8 päivänä lokakuuta 1999.

Neuvoston puolesta

S. NIINISTÖ

Puheenjohtaja

(1) EYVL L 257, 27.10.1995, s. 1.

(2) Lausunto annettu 24. elokuuta 1999.

(3) EYVL L 229, 10.9.1996, s. 3, asetus sellaisena kuin se on muutettuna neuvoston asetuksella (EY) N:o 1687/98 (EYVL L 214, 31.7.1998, s. 12) ja neuvoston asetuksella (EY) N:o 1688/98 (EYVL L 214, 31.7.1998, s. 23).

(4) EYVL L 296, 21.11.1996, s. 8, asetus sellaisena kuin se on viimeksi muutettuna asetuksella (EY) N:o 1749/1999 (EYVL L 214, 13.8.1999, s. 1).

(5) EYVL L 310, 30.11.1996, s. 1, asetus sellaisena kuin se on muutettuna asetuksella (EY) N:o 448/98 (EYVL L 58, 27.2.1998, s. 1).

(6) EYVL L 335, 10.12.1998, s. 30.